b'\n_START_ARTICLE_\nAustenitas\n_START_PARAGRAPH_\nAustenitas\xc2\xa0\xe2\x80\x93 anglies kietasis tirpalas \xce\xb3 gele\xc5\xbeyje. Austenito kristal\xc5\xb3 gardel\xc4\x97 kubin\xc4\x97, centruota \xc5\xa1onuose. Austenitas\xc2\xa0\xe2\x80\x93 tankiausia plieno strukt\xc5\xabra.\n_START_SECTION_\nSavyb\xc4\x97s\n_START_PARAGRAPH_\nAnglinio plieno austenite did\xc5\xbeiausias i\xc5\xa1tirpusios anglies kiekis gali b\xc5\xabti 2,14% (1147\xc2\xa0\xc2\xb0C t-roje). Legiruotojo plieno austenite, be anglies, gali b\xc5\xabti i\xc5\xa1tirp\xc4\x99 dar ir legiruojan\xc4\x8di\xc5\xb3 element\xc5\xb3. Anglinio plieno austenitas \xc5\xbeemesn\xc4\x97je kaip 727\xc2\xa0\xc2\xb0C temperat\xc5\xabroje nestabilus ir pagal izoterminio proceso temperat\xc5\xabr\xc4\x85 arba au\xc5\xa1inimo greit\xc4\xaf gali virsti stabilesn\xc4\x97mis strukt\xc5\xabromis: perlitu, sorbitu, trostitu, beinitu. Staigiai au\xc5\xa1inamas iki tam tikros temperat\xc5\xabros, beveik visas austenitas (i\xc5\xa1skyrus liekam\xc4\x85j\xc4\xaf austenit\xc4\x85) bedif\xc5\xabziniu b\xc5\xabdu virsta martensitu\xc2\xa0\xe2\x80\x93 plienas u\xc5\xbesigr\xc5\xabdina. Liekamojo austenito kiek\xc4\xaf didina manganas, chromas, nikelis ir kiti legiruojantys elementai. Legiruotojo plieno austenitas gali b\xc5\xabti stabilus ir kambario temperat\xc5\xabroje._NEWLINE_Austenitiniai plienai nemagnetiniai, kai kurie atspar\xc5\xabs kaitrai ir korozijai. Manganiniai austenitiniai plienai ypa\xc4\x8d atspar\xc5\xabs dilimui, kai apkrova sm\xc5\xabgin\xc4\x97._NEWLINE_Austenitas pavadintas angl\xc5\xb3 i\xc5\xa1rad\xc4\x97jo, tyrin\xc4\x97jusio gele\xc5\xbeies-anglies kietuosius tirpalus, V. Robertso Osteno (W. Roberts Austen, 1843\xe2\x80\x931902\xc2\xa0m.) vardu.'